বঙ্গবন্ধু জাতিয় কৃষি পদক প্রাপ্ত কৃষক সিদ্দিকুর রহমান কূল ময়েজ বলেন, মহান মুক্তিযুদ্ধে এদেশের ৩০ লাখ মানুষ শহিদ হয়েছেন তাদের স্মরণে ও জলবায়ু পরিবর্তনে এবং বজ্রপাত থেকে রক্ষা পেতে ঈশ্বরদী-ঢালারচর রেল লাইনের দুই ধার দিয়ে ৩০ লাখ তালের গাছ রোপন করা হবে। বাংলাদেশ কৃষক উন্নয়ন সোসাইটির বিভিন্ন জেলার সদস্যরা এই তাল গাছ রোপনে অংশ নিবেন। তিনি বলেন ইতোমধ্যে তালের বীজ সংগ্রহের কাজ শুরু হয়েছে। এই মৌসুমে ৬ লক্ষ তাল গাছ রোপন করা হবে। পর্যায়ক্রমে বাকি তাল গাছ আমরা রোপন করবো। এদেশে বজ্রপাতে সবচেয়ে বেশি মৃত্যু বরণ করেন কৃষক। কারণ কৃষকেরা মাঠে কাজ করতে থাকেন এমন সময় ঝড়-বৃষ্টি ও বজ্রপাত হলে তারা কোথাও আশ্রয় নিতে না পারায় বজ্রপাতের আঘাতে মৃত্যু বরণ করেন। গত রোববার ১০ সেপ্টেম্বর ঈশ্বরদীর মোকারমপুর গ্রামের কৃষক নঈম উদ্দিন বজ্রপাতে মৃত্যু বরণ করেছেন। তালগাছ বজ্রপাত থেকে রক্ষা করে তাই আমরা কৃষক সমাজ তাল গাছ রোপনের সিদ্ধান্ত নিয়েছি। বিশ্ব দরবারে বাংলাদেশ আজ উন্নয়নের রোল মডেল। বাংলার কৃষককূল সর্বদাই এই উন্নয়নের সুদৃঢ় পথযাত্রি।